Felicianus de Saulcy
Felicianus de Saulcy, vulgo Louis Félicien Joseph Caignart de Saulcy sed et Félix de Saulcy (Insulae natus die 19 Martii 1807; Lutetiae mortuus die 4 Novembris 1880) fuit archaeologus et numismatista, museologus et Senator. Inter conditores numeratur archaeologiae Biblicae. Felicianus de Saulcy fuit alumnus Scholae Polytechnicae et Scholae Applicationis Artilleriae et Machinationis Mettis (ubi fuit postea professor mechanicae). Ob eruditionem in rebus numismaticis ad Academiam Inscriptionum et Litterarum Humaniorum anno 1842 electus est; mox Lutetiae curator Musei Artilleriae meruit. Annis 1845 et 1850 iter fecit in Turciam, Aegyptum, Palaestinam et Syriam; annis 1845 et 1847 opera de Tabula Rosettana scripsit quibus responsa Carolus Ricardus Lepsius composuit. Ab amico Ludovico Napoleone ad gradum Senatoris elevatus est anno 1859; cum familia Napoleonica Angliam exsul petivit anno 1870 sed postea in Franciam rediit; ibi annum septuagesimum et tertium agens mortuus est.